Peeter Sakarias ja Tauno Vaidla

Peeter Sakarias ja Tauno Vaidla (mõlemad sündinud 1967 Tartus) on eesti kurjategijad, kes mõisteti Ameerika Ühendriikide California osariigis süüdi Eesti Välisvõitluse Fondi ja Eesti Rahvusnõukogu liikme Viivi Piirisilla mõrva eest.

 Varasem elukäik 
Peeter Sakarias lõpetas 1985. aastal Tartu 8. Keskkooli ja töötas Tartu Ülikooli ehitusjaoskonnas plekksepana, Tauno Vaidla lõpetas Tallinna Spordiinternaatkooli. Sakarias sai Nõukogude armee sõjaväekutse 3. mail 1986, Vaidla 29. oktoobril 1986. Mõlemad suunati Saksa DV-sse Leipzigi lähedale – Vaidla teenis jalaväeüksuses, Sakarias sanitaarüksuse nn postirühmas.

Saksa DV-s haigestus Vaidla kopsupõletikku ja saadeti haiglasse Grimmasse, kus ta kohtus Sakariasega. Mõlemad avaldasid vastumeelsust Nõukogude armeeteenistuse suhtes, otsustati koos põgeneda. Sakarias hankis mõlemale erariided, põgeneti 5. detsembril. Tugeva sõjaväevalve tõttu otsustati Lääne-Berliini asemel põgeneda Lääne-Saksamaale. Nad liikusid 25 km jalgsi Leipzigisse, kus ärandasid Lada. Autost leiti teedeatlas, taskulamp ja tööriistakomplekt. Põgeneti öösiti, päeval puhati metsas. Ööl vastu 7. detsembrit jõudsid nad piirile ja ronisid üle 2,5-meetrise aia, milles olevad elektriandurid käivitasid piirikordonis alarmi, kuid paksu udu ja veekraavi tõttu ei suutnud piirivalve prožektorid neid leida. Nad ületasid ka 3,5-meetrise väiksemate aukudega piiriaia, mille ületamiseks tehti tangidest ja püksirihmadest silmus, ja jõudsid kell 5 hommikul Lääne-Saksamaale, kus koputasid esimese ettejääva maja uksele, mille peremees aitas nad kohalikku politseisse, kust edasi viidi nad Göttingeni piirivalvejaoskonda ja siis Münchenisse. Lääne-Saksamaal viibides taotlesid nad varjupaika Ameerika Ühendriikides, lõid kontakti New Yorgi Eesti Majaga, lisaks rahastas neid Tolstoi Foundation. 14. jaanuaril lendasid nad Frankfurdist New Yorki. Sealse eesti kogukonna abiga said nad korteri.

Peagi aga selgus, et nad ei viitsinud eriti ei õppida ega töötada. Nad lagastasid ära ka neile antud korteri ja tegid tühjaks New Yorgi Eesti Maja kassa, seejärel sõitsid edasi Los Angelesse, kus tutvusid Eesti Välisvõitluse Fondi ja Rahvusnõukogu liikmete, abielupaari Avo ja Viivi Piirisillaga. Vaidla jäi Piirisildade juurde, Sakarias suundus Georgia osariiki, kus talle oli peavarju pakkunud pärijateta lesknaine Linda, kuid ta hindas seda igavaks. Juunis 1988 pidi ta toimetama ühe pikapi Massachusettsi osariiki, kuid otsustas selle endale jätta ja sõitis sellega hoopis Californiasse. Selleks ajaks olid Vaidla suhted Piirisildadega halvenenud, mais 1988 tõsteti ta nende majast välja. Vaidla üritas edutult Piirisildadelt raha välja pressida, nõudes 3000 dollarit ja sportautot, ähvardades nende majale ehitusloata tehtud juurdeehituse avalikustada.

 Viivi Piirisilla mõrv 
14. juulil 1988 murdsid Sakarias ja Vaidla sisse North Hollywoodis Piirisildade majja, kui Avo viibis parasjagu komandeeringus ja Viivi oli hambaarsti juures. Nad asusid maja röövima, kuid kui Viivi oodatust varem koju tuli, tapsid Sakarias ja Vaidla ta noahoopidega, varastasid ta krediitkaardi ja lendasid New Yorki. Nad vahistati augustis 1988, kui üritasid Kanadasse põgeneda.

Novembris 1990 toimunud kohtuprotsessil mõisteti Vaidlale 13-aastane vanglakaristus; Sakarias kuulutati algselt süüdimatuks ja saadeti vaimuhaiglasse. Pärast aastast ravi kuulutati ta siiski süüdivaks ja algatati uus kohtuprotsess. Märtsis 1991 toimunud uuel kohtuprotsessil mõisteti Vaidla surma gaasikambris. 4. novembril 1991 mõisteti surma ka Sakarias.

Märtsis 2005 otsustas California Ülemkohus, et prokurör rikkus 1991. aastal ühe ja sama mõrva asjus eraldi peetud kohtuprotsessidel kohtupidamise head tava, kui esitas tapatöö kohta kaks eri versiooni. Sakariase surmaotsus muudeti ümber eluaegseks vanglakaristuseks, kuid Vaidla surmaotsus jäi jõusse. Sakariasel avanes võimalus vabaneda pärast California seadusemuudatust 2018. aastal, millega võis kurjategija, kes oli kuriteo sooritamise hetkel noorem kui 23-aastane, vabaneda pärast 30-aastast vanglakaristust.

 Viited 

Kategooria:Eesti kurjategijad
Kategooria:Eestlased Ameerika Ühendriikides
Kategooria:Sündinud 1967